**Indul a 2025-ös okoszebra szavazás – ismét iskola közelében, veszélyes kereszteződésben létesülhet okoszebra**

03/06/2024

SAJTÓKÖZLEMÉNY

**Az elmúlt évekhez hasonlóan idén is újabb magyar települést tesz biztonságosabbá a Generali a Biztonságért Alapítvány a közlekedésbiztonsági kezdeményezésével. A tavalyi évhez hasonlóan a cél idén is az, hogy iskola közelében létesülhessen okoszebra szeptemberre – ám arról, hogy ez melyik városban/településen történjen meg, a lakosság szavazhat a következő két hétben!**

**Hány éves kortól járhat egyedül iskolába a gyerek?**

Míg évtizedekkel ezelőtt a legtöbb gyermek már egészen kis korában egyedül közlekedhetett, mára sokat változott a helyzet, ebben pedig komoly szerepe van többek között annak, hogy a többszörösére nőtt a gépjárművek száma. A Generali a Biztonságért Alapítvány tavaly júliusi kutatásában 1000, 16-75 év közötti magyar lakost kérdezett többek között arról, hogy mennyire érzik magukat biztonságban a gyalogátkelőkön. A válaszokból akkor egyértelműen kiderült, hogy a hazai lakosság kétharmada inkább csak viszonylag érzi magát biztonságban, amikor gyalogátkelőn halad át. Akik a legkevésbé érzik magukat biztonságban ilyenkor, azok között felülreprezentáltak többek között a nők, a középkorúak, illetve azok, akiknek van óvodás, iskolás korú gyereke. A válaszadók mindössze 16 százaléka számolt be arról, hogy általában véve maximálisan biztonságban érzi magát a zebrán való átkeléskor.

A kutatás azt is boncolgatta, vajon hány éves kortól ideális egyedül iskolába engedni a gyermekeinket, illetve a szülőknek mi a meglátása a gyermekek biztonságosabb közlekedéséről. A megkérdezett szülők kétharmada az iskolai időszakban napi szinten kel át gyalogátkelőn az iskola vagy az óvoda megközelítésekor, és **átlagosan 10-11 éves kortól gondolják megfelelőnek, hogy a gyerek egyedül kezdjen közlekedni.** Természetesen ezt a számot nagyon sok tényező befolyásolja a szülők szerint: ez az életkor jelentősen függ a gyerek személyiségétől, az iskola távolságától és a szülők 60%-a szerint attól is, hogy van-e gyalogátkelő útközben.

A kutatás arra is kereste a választ, vajon milyen lehetőségek vannak arra, hogy a gyerekek önálóbban és persze biztonságosabban közlekedhessenek. A megkérdezettek 75 százalék szerint a több (okos)zebra-gyalogosvédelmi rendszer létesítése sokat segítene abban, hogy a gyerekek önállóan közlekedhessenek. Emellett még azt is hasznosnak éreznék, ha a szülők gyakorolnák a közlekedést a gyerekekkel, és a döntős többség szerint előnyös lenne az iskolában is a biztonságos közlekedésről edukáció.

**Vigyázz, kész, okoszebra szavazás!**

A Generali a Biztonságért Alapítvány idén is közönségszavazást indít: a hazai lakosságnak június 16-ig van lehetősége online megszavazni egy, az OBB javaslata alapján összeállított 19-es listából azt a legveszélyesebbnek ítélt, iskola közelében található gyalogátkelőhelyet, amit okossá alakítanak még a 2025 szeptemberi iskolakezdés előtt. A szavazásban minden vármegyéből egy olyan zebra szerepel, ahol a statisztikák alapján nem könnyű az átkelés, ám a szavazás után egy közülük az őszi iskolakezdésre okossá alakulhat.

**Szavazni a következő felületen lehet 2025. június 16-ig,** [**ide kattintva.**](https://blog.generalielorelatok.hu/alapitvany/okoszebra-szavazas-2025)

**Immár negyedik éve sikeres az okoszebra szavazás**

2021-ben hirdette meg először a Generali a Biztonságért Alapítvány és a Pearl Enterprises Kft. azt a versenyt, melynek során olyan zebrákat kerestek, ahol veszélyes az átkelés. Az első évben a legtöbb voks egy ózdi és egy váci zebrára érkezett; a 2022-es szavazást Szentendre nyerte, 2023-ban pedig Mohács lett a győztes. Tavaly Mátészalkára szavaztak a legtöbben, így 2024 szeptemberére el is készült az okoszebra, ami azóta biztonságosabbá teszi az iskolába igyekvők mindennapjait.

**Mi az az okoszebra?**

A SafeCross® okoszebra egy olyan közlekedésbiztonsági rendszer, amely az útburkolatban elhelyezett aktív LED prizmák segítségével a zebrára lépő járókelőre hívja fel a figyelmet. Az okoszebra célja, hogy az adott átkelőhelynél a járművezetők mindig észleljék a gyalogosátkelést. A fényjelzés kizárólag addig tart, ameddig az áthaladás is, így a zebra csak indokolt esetben lép működésbe. Az elmúlt években 66 okoszebra készült el a Generali a Biztonságért Alapítvány támogatásával.